হাতির হানা ঠেকাতে তৈরি ‘কুইক রেসপন্স টিম’!

ওয়েব ডেস্ক : চাপড়ামারি অভয়ারণ্য ও গরুমারা সংলগ্ন গ্রামগুলি আবারও বন্য হাতির (Elephants) দাপটে তটস্থ। রাতের অন্ধকারে ঢুকে পড়ছে জনবসতি এলাকায়। যার ফলে ফসলের পাশাপাশি ক্ষতি হচ্ছে ঘর-বাড়িরও। এই ক্রমবর্ধমান সংকট মোকাবিলায় নতুন উদ্যোগ নিল বনদফতর (Forest Department)। হাতির হানা ঠেকাতে তৈরি করা হচ্ছে বিশেষ ‘কুইক রেসপন্স টিম’ (QRT)।

জলপাইগুড়ির (Jalpaiguri) পানঝোরা বনবস্তিতে ইলেকট্রিক ফেন্স থাকলেও, গভীর রাতে হুঙ্কার তুলে, গাছ ফেলে, সমস্ত ফেন্স ভেঙে গ্রামে ঢুকে পড়ছে হাতির দল। ধানখেত, সবজি জমি, এমনকি বাড়িঘর সবই তাদের এই তাণ্ডবের শিকার। আতঙ্কে রাত জেগে কাটছে গ্রামবাসীদের। বহু কৃষক বাধ্য হয়ে জমি চাষ ছেড়ে অন্য পেশার দিকে ঝুঁকছেন।

আরও খবর : নিম্নচাপের কারণে বাড়বে তাপমাত্রা! বৃষ্টি হবে?

ঠিক এই পরিস্থিতিতে নতুন উদ্যোগ নিয়েছে বনদফতর। হাতির হানা ঠেকাতে তৈরি করা হয়েছে বিশেষ দল। জানা যাচ্ছে, এই দলে অন্তর্ভুক্ত করা হবে এলাকার প্রশিক্ষিত যুবকদের। গরুমারা ডিভিশনের বনকর্তা দ্বিজ প্রতিম সেন নিজে তাঁদের হাতে–কলমে প্রশিক্ষণ দেবেন বলে খবর। দফতরের পক্ষ থেকে টিমের হাতে তুলে দেওয়া হবে সুরক্ষা সরঞ্জাম, আধুনিক যোগাযোগ ব্যবস্থা এবং পারিশ্রমিক।

গ্রামবাসীদের মতে, এই উদ্যোগ পরিস্থিতি সামাল দিতে অনেকটাই ভরসা জোগাবে। বনকর্তাদের আশা,মানুষ–বন্যপ্রাণ সংঘাত কমাতে ভবিষ্যতে এই বিশেষ টিম এক অত্যন্ত কার্যকর সুরক্ষা ব্যবস্থা হিসেবে দাঁড়াবে। মূলত, বহু দিন ধরেই বন্য হাতিরা তাণ্ডব চালিয়ে আসছে ওই সব এলাকায়। যার ফলে বিভিন্ন ক্ষয়ক্ষতির সম্মুখীন হচ্ছেন সাধারণ মানুষ। সেই কারণেই সেই সব ক্ষয়ক্ষতিকে আটকাতেই তৈরি করা হয়েছে ‘কুইক রেসপন্স টিম’ (QRT)।