হাতি দেখে হার্ট অ্যাটাক! মর্মান্তিক ঘটনায় প্রাণ গেল গৃহবধূর

ওয়েব ডেস্ক: শীতের সকালে বেরিয়েছিলেন প্রাতঃভ্রমণে। আচমকা কুয়াশা ভেদ করে এগিয়ে এল দাঁতাল হাতি (Wild Elephant)! ভয়ে হল হার্ট অ্যাটাক, আর তাতেই মৃত্যু হল বছর ছাব্বিশের লিপিকা রায়ের। মর্মান্তিক এই ঘটনাটি ঘটেছে জলপাইগুড়ির (Jalpaiguri) মালবাজার মহকুমার চালসা সংলগ্ন শালবাড়ি মোড় এলাকায়। ঘটনায় শোকের ছায়া নেমে এসেছে গোটা এলাকায়।

স্থানীয় সূত্রে জানা গিয়েছে, ভোররাতে দু’টি হাতি জনবসতি সংলগ্ন শালবাড়ি মোড় এলাকায় ঢুকে পড়ে। পরে সকাল হতেই হাতিগুলি খরিয়ার বন্দর জঙ্গলের দিকে ফিরছিল। ঠিক সেই সময় ওই রাস্তা দিয়েই হাঁটছিলেন লিপিকা রায়। আচমকা বিশালাকার দাঁতাল সামনে এসে পড়লেই তিনি ভয় পেয়ে রাস্তায় লুটিয়ে পড়েন। স্থানীয়রা ছুটে এসে তাঁকে উদ্ধার করে হাসপাতালে নিয়ে যান। কিন্তু সেখানে চিকিৎসকরা তাঁকে মৃত ঘোষণা করেন।

আরও পড়ুন: মুর্শিদাবাদে চাঞ্চল্য! ভিক্ষুকের ঘর থেকে উদ্ধার বস্তা বস্তা

ঘটনার খবর পেতেই সকালেই ঘটনাস্থলে পৌঁছয় মেটেলি থানার পুলিশ ও বন দফতরের (Forest Department) কর্মীরা। পুলিশ জানিয়েছে, মৃতার দেহ ময়নাতদন্তের জন্য পাঠানো হয়েছে। সেই রিপোর্ট পাওয়ার পর দেহ পরিবারের হাতে তুলে দেওয়া হবে। বন দফতর আরও জানিয়েছে যে, মৃতার পরিবারের জন্য সরকারি নিয়ম অনুযায়ী আর্থিক সাহায্য নিশ্চিত করার উদ্যোগ নেওয়া হবে।

স্থানীয় বাসিন্দাদের মতে, এলাকায় সম্প্রতি হাতির আনাগোনা বেশ বেড়েছে। ফলে আতঙ্ক বাড়ছে সাধারণ মানুষের মধ্যে। বন দফতরও সতর্কবার্তা জারি করে মানুষকে সতর্কতা অবলম্বনের পরামর্শ দিয়েছে।